রেলসেতুর মেরামতির কাজ, ১০০ ঘণ্টা বন্ধ থাকবে বালি ব্রিজ

কলকাতা: ১০০ ঘণ্টা বন্ধ হতে চলেছে বালি ব্রিজ (Bally Bridge)। রেলসেতুর মেরামতির কাজ হবে, সেই কারণে বুধবার মধ্যরাত থেকে চার দিন বালি ব্রিজের এক দিকের লেন পুরোপুরি বন্ধ রাখা হবে। যান নিয়ন্ত্রণ করা হবে সেতুর উপর। বেশ কয়েকটি রাস্তা বন্ধ থাকবে। ঘুরপথে বাস-গাড়ি চলাচল করবে। পরিবহণ দফতরের তরফে সেই নির্দেশিকা পাওয়ার পরেই চার দিনের জন্য নতুন রুটের কথা ঘোযণা করল হাওড়া পুলিশ কমিশনারেট।

প্রায় ৯৫ বছর আগে তৈরি দমদম-ডানকুনি শাখার বালিঘাট এবং বালিহল্টের রেল ওভার ব্রিজের স্টিল গার্ডা। ব্রিজের গার্ডারের অবস্থা ভালো নয়। শিয়ালদহ-ডানকুনি শাখায় বালিঘাট এবং বালি হল্ট স্টেশনের মধ্যে সিসিআর-১৫ সেতুর গার্ডার বদল করা হবে। যার জেরে শিয়ালদহ শাখায় ট্রেন চলাচল বন্ধ (Local Trains Cancelled in Sealdah) থাকবে। পাশাপাশি বালি ব্রিজ বন্ধ থাকবে চারদিন। প্রত্যেক দিন বালি ব্রিজ দিয়ে হাজার হাজার মানুষের যাতায়াত। সেই ব্রিজ আংশিক বন্ধ থাকবে চারদিন ধরে। ২২ জানুয়ারি বুধবার রাত ১২টা থেকে আংশিক বন্ধ হচ্ছে বালি ব্রিজ। এরপর ২৭ জানুয়ারি সোমবার ভোর ৪টে পর্যন্ত এই বালি ব্রিজ বন্ধ থাকবে।

আরও পড়ুন: শিয়ালদহ-ডানকুনি শাখায় সেতুর কাজ, বাতিল একগুচ্ছ লোকাল ও দূরপাল্লা ট্রেন

বিজ্ঞপ্তি জারি করে জানানো হয়েছে, ওই সময়ের মধ্যে বালি ব্রিজের উপর বালিঘাট-বালি হল্টের মধ্যে লেনে কোনও যান চলাচল করবে না। বন্ধ থাকবে দক্ষিণেশ্বর থেকে বালিঘাটের লেন। ফলে ওই লেন দিয়ে দক্ষিণেশ্বর থেকে হাওড়াগামী কোন বাস (Howrah bound bus from Dakshineshwar) এবং চারচাকার গাড়ি চলবে না।

দক্ষিণেশ্বর থেকে বালির দিকে যাওয়া ভারী গাড়িগুলিকে নিবেদিতা সেতু দিয়ে ঘুরিয়ে দেওয়া হবে। বালি থেকে দক্ষিণেশ্বরের দিকে যাওয়া লেনটিতে যান চলাচল স্বাভাবিক থাকবে। সকাল ৬টা থেকে রাত ১০টা পর্যন্ত দু’চাকা এবং তিন চাকার যান চলাচলে ছাড় দেওয়া হয়েছে। নিবেদিতা সেতু দিয়ে যাতায়াতের কারণে ওই চার দিন বাসের ‘টোল ট্যাক্স’ লাগবে না।

অন্য খবর দেখুন